PMIndiaData/PMIndiaSum huggingface dataset:
தீவுகளின் முழுமையான வளர்ச்சியின் முன்னேற்றம் குறித்து பிரதமர் ஆய்வு

பிரதமர் திரு.நரேந்திர மோடி தீவுகளின் முழுமையான வளர்ச்சியின் முன்னேற்றம் குறித்து இன்று (30.06.2018) ஆய்வு மேற்கொண்டார். மத்திய அரசு 2017-ஆம் ஆண்டு ஜூன் முதல் தேதியன்று தீவுகள் மேம்பாட்டு முகமையை அமைத்தது. அதில் முழுமையான வளர்ச்சிக்கான 26 தீவுகள் பட்டியலிடப்பட்டன. தீவுகளின் முக்கியமான உள்கட்டமைப்பு திட்டங்கள், மின்னணு தொடர்பு, பசுமை எரிசக்தி, கடல்நீரைக் குடிநீராக்கும் நிலையங்கள், கழிவு மேலாண்மை, மீன்வள மேம்பாடு, சுற்றுலா சார்ந்த திட்டங்கள் உள்பட அவற்றின் முழுமையான வளர்ச்சியின் அம்சங்கள் குறித்து நிதி ஆயோக் செயல்முறை விளக்கப்படத்தை வழங்கியது. அந்தமான் நிக்கோபர் தீவுகளில் மேற்கொள்ளப்பட்ட பணிகள் குறித்து ஆய்வு மேற்கொண்ட பிரதமர், சுற்றுலா மேம்பாட்டுக்காக கண்டறியப்பட்ட பகுதிகளில் ஒருங்கிணைந்த சுற்றுலாவை மையப்படுத்தும் சுற்றுச்சூழல் முறையை மேம்படுத்துவது அவசியம் என வலியுறுத்தினார். அந்தமான் நிக்கோபார் தீவுகளில் பயணம் மேற்கொள்ளும் வெளிநாட்டினர் செல்லக்கூடாத கட்டுப்பாடு நிறைந்த பகுதிகளுக்கு அனுமதி அளிப்பதைத் தவிர்ப்பது பற்றிய மத்திய உள்துறை அமைச்சகத்தின் முடிவு குறித்து பிரதமரிடம் விளக்கப்பட்டது. தென்கிழக்காசியாவுடன் இந்தத் தீவுகளின் தகவல் தொடர்பு பற்றியும் விவாதிக்கப்பட்டது. லட்சத்தீவுகளில் மேற்கொள்ளப்பட்ட பணிகளின் முன்னேற்றம் பற்றி பிரதமர் ஆய்வு செய்தபோது, டுனா என்னும் மீன்களைப் பிடித்திட ஊக்குவிக்கும் நடவடிக்கைகள் எடுக்கப்பட்டுள்ளதாக விளக்கம் அளிக்கப்பட்டது. அத்துடன் லட்சத்தீவு கடற்பகுதியில் பிடிபடும் டுனா மீன்களை “லட்சத் தீவுகள் டுனா” என்னும் வணிக முத்திரையை உருவாக்குவது பற்றியும் பிரதமரிடம் தெரிவிக்கப்பட்டது. தூய்மையைப் பராமரிப்பதில் லட்சத்தீவுகள் நிர்வாகம் எடுத்துள்ள முன் முயற்சிகளை பிரதமர் பாராட்டினார். அந்தமான் நிக்கோபார் மற்றும் லட்சத்தீவுகளின் வளர்ச்சிக்கான முக்கிய அம்சமான உள்கட்டமைப்பு மேம்பாடு பற்றியும் கூட்டத்தில் விவாதிக்கப்பட்டது. கடற்பாசி வகைகளை வளர்ப்பது, வேளாண்துறைக்கு உதவிகரமாக இருக்கக்கூடிய இதர முன்முயற்சிகளுக்கான வாய்ப்புகள் பற்றி ஆராயுமாறு சம்பந்தப்பட்ட அதிகாரிகளுக்கு பிரதமர் அறிவுறுத்தினார். இந்தக் கூட்டத்தில், மத்திய உள்துறை அமைச்சர் திரு.ராஜ்நாத் சிங், அந்தமான் நிக்கோபர் தீவுகள், லட்சத்தீவுகளின் துணைநிலை ஆளுநர்கள், நிதி ஆயோக் தலைமைச் செயல் அதிகாரி மற்றும் மத்திய அரசின் மூத்த அதிகாரிகள் கலந்து கொண்டனர்.
சுங்க விவகாரங்கள் தொடர்பாக ஒத்துழைப்பு மற்றும் பரஸ்பர உதவி குறித்து இந்தியாவுக்கும் ஆர்மீனியாவுக்கும் இடையில் ஒப்பந்தம் கையெழுத்திட அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் சுங்க விவகாரங்கள் தொடர்பாக ஒத்துழைப்பு மற்றும் பரஸ்பர உதவி குறித்து இந்தியாவுக்கும் ஆர்மீனியாவுக்கும் இடையில் ஒப்பந்தம் கையெழுத்திடவும் ஏற்பளிப்பு அளிக்கவும் ஒப்புதல் அளிக்கப்பட்டது. அந்தந்த அரசுகளின் ஒப்புதலுக்குப் பிறகு, இரு நாடுகளின் சார்பில் இந்த ஒப்பந்தம் கையெழுத்திடப்படும். இந்த ஒப்பந்தத்தின் அமலாக்கம் தொடர்பாக தேசிய சட்டபூர்வ தேவைகள் பூர்த்தி செய்யப்பட்டதாக தூதரக வழிமுறைகளின்படி ஒப்பந்த தரப்பினர் அறிவிக்கை செய்த இரண்டாவது மாதத்தின் முதலாவது நாளில் இந்த ஒப்பந்தம் செயல்பாட்டுக்கு வரும். சுங்கத் துறை குற்றச் செயல்பாடுகள் குறித்த புலனாய்வு மற்றும் தடுப்பு குறித்து பொருத்தமான தகவல்களை அளிப்பதற்கு இந்த ஒப்பந்தம் உதவிகரமாக இருக்கும். இரு நாடுகளுக்கும் இடையிலான வர்த்தகத்தை மேம்படுத்தவும், சரக்குகளுக்கு அனுமதி அளிப்பதை சிறப்பாக ஆக்கிடவும் வழிவகுக்கும் என்றும் எதிர்பார்க்கப் படுகிறது. பின்னணி : இரு நாடுகளின் சுங்கத் துறை அதிகாரிகளுக்கு இடையில் தகவல் மற்றும் புலனாய்வை பகிர்ந்து கொள்வதற்கான சட்டபூர்வ வரையறைகளை அளிப்பதாக இந்த ஒப்பந்தம் இருக்கும். சுங்கத் துறை சட்டங்களை சரியாக பயன்படுத்துதல், சுங்கத் துறை குற்றங்களைத் தடுத்தல் மற்றும் புலனாய்வு செய்தல், சட்டபூர்வ வர்த்தகத்தை மேம்படுத்துதல் ஆகியவற்றில் உதவியாகவும் இருக்கும். இரு சுங்கத் துறை நிர்வாகங்களின் ஒப்புதலுடன், ஒப்பந்தத்திற்கான வரைவு அறிக்கை இறுதி செய்யப்பட்டது. இந்தியாவின் சுங்கத் துறை பிரச்சினைகள் மற்றும் தேவைகளை, குறிப்பாக அறிவிக்கை செய்யப்படும் சுங்க மதிப்பின் துல்லியத்தன்மை குறித்த தகவல்களை பரிமாறிக் கொள்வதை, கருத்தில் கொண்டதாக வரைவு ஒப்பந்தம் உள்ளது. இரு நாடுகளுக்கும் இடையில் வர்த்தகம் செய்யப்படும் சரக்குகளின் தொடக்க இடம் குறித்த சான்றிதழ்களின் நம்பகத்தன்மை குறித்த தகவல்களும் இதில் அடங்கும்.
உலக நுகர்வோர் உரிமைகள் தினம் – பிரதமர் வாழ்த்து

உலக நுகர்வோர் உரிமைகள் தினத்தை முன்னிட்டு பிரதமர் திரு நரேந்திர மோடி வாழ்த்து தெரிவித்துள்ளார். உலக நுகர்வோர் உரிமைகள் தினத்தை முன்னிட்டு வாழ்த்துகள். பொருளாதரத்தில், நுகர்வோர்கள் முக்கிய பங்கு வகிக்கின்றனர். நுகர்வோர் பாதுகாப்பு மட்டுமின்றி நுகர்வோர் நலனிலும் மத்திய அரசு கவனம் செலுத்தி வருகிறது என்று பிரதமர் கூறியுள்ளார்.
பீகாரில் ஏற்பட்ட சாலை விபத்தில் உயிர் இழந்தவர்களுக்கு பிரதமர் இரங்கல்

பீகார் மாநிலத்தில் நடைபெற்ற சாலை விபத்தில் ஏற்பட்ட உயிர் இழப்புகளுக்கு பிரதமர் திரு. நரேந்திர மோடி வருத்தம் தெரிவித்துள்ளார். பீகார் மாநிலம் அரறியாவில் நடைபெற்ற சாலை விபத்தில் ஏற்பட்ட உயிர் இழப்புகள் மிகவும் வருத்தத்தை அளிக்கிறது. இந்த விபத்தில் உயிர் இழந்தவர்கள் குடும்பத்தினருக்கு எனது இரங்கல்கள். மேலும் காயமடைந்தவர்கள் விரைவில் குணமடைய பிரார்த்தனை செய்கிறேன் என்று பிரதமர் கூறியுள்ளார்.
முதன்முறையாக சிங்கப்பூர் ஓபன் பட்டத்தை வென்ற பிவி சிந்துவுக்கு பிரதமர் வாழ்த்து

முதன்முறையாக சிங்கப்பூர் ஓபன் பட்டத்தை வென்ற பிவி சிந்துவுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது நாட்டிற்கு பெருமை சேர்க்கும் தருணம் என்றும், வளர்ந்து வரும் வீரர்களுக்கு உத்வேகம் அளிக்கும் என்றும் திரு மோடி கூறியுள்ளார். மத்திய விளையாட்டுத் துறை அமைச்சர் திரு அனுராக் சிங் தாக்கூரின் ட்விட்டர் பதிவுக்கு அளித்துள்ள பதிலில் பிரதமர் கூறியிருப்பதாவது: “@Pvsindhu1 தனது முதல் சிங்கப்பூர் ஓபன் பட்டத்தை வென்றதற்காக நான் வாழ்த்துகிறேன். அவர் மீண்டும் தனது அபாரமான விளையாட்டுத் திறமையை வெளிப்படுத்தி வெற்றியைப் பெற்றுள்ளார். இது நாட்டிற்கு பெருமையான தருணம், மேலும் வளரும் வீரர்களுக்கு உத்வேகம் அளிக்கும்.”
ஹைஃபா நகரை விடுவிக்க 1918ல் தங்கள் இன்னுயிரை ஈந்த இந்திய போர் வீரர்களுக்கு பிரதமர் அஞ்சலி

ஹைஃபா நகரை விடுவிக்க 1918ல் தங்கள் இன்னுயிரை ஈந்த இந்திய போர் வீரர்களுக்கு பிரதமர் திரு. நரேந்திர மோடி அஞ்சலி செலுத்தியுள்ளார். “ஹைஃபாவை விடுவிக்க தங்கள் இன்னுயிரை ஈந்த வீரமிக்க இந்திய போர்வீரர்களுக்கு ஹைஃபா தினத்தன்று நான் வணக்கம் செலுத்துகிறேன். ஜூலை மாதம் ஹைஃபாவிற்கு நேரில் சென்று அஞ்சலி செலுத்தும் வாய்ப்பினைப் பெற்றதற்கு மகிழ்ச்சி அடைகிறேன்” என்று பிரதமர் குறிப்பிட்டுள்ளார்.
முத்ரா திட்டப் பயனாளிகளுடன் பிரதமர் நாளை கலந்துரையாடுகிறார்

முத்ரா திட்டத்தின் மூலம் நாடுமுழுவதும் பயனடைந்த பயனாளிகளில் 100-க்கும் மேற்பட்டவர்களுடன் பிரதமர் திரு நரேந்திர மோடி புதுதில்லியில் நாளை கலந்துரையாடுகிறார். இளைஞர்களிடையே தொழில்முனைவோர் திறனை ஊக்குவிக்கும் வகையில், உத்தரவாதம் ஏதுமின்றி எளிதில் கடனுதவி வழங்கும் மத்திய அரசின் முன்னோடித் திட்டங்களில் ஒன்றாக, பிரதமரின் முத்ரா திட்டம் உள்ளது. 2018 மார்ச் 23 வரை, 4,53,51,509 கடன்கள் ஒப்பளிக்கப்பட்டு, ரூ. 2,28,144.72 கோடி அளவிற்குக் கடனுதவி வழங்கப்பட்டுள்ளது. இத்திட்டத்தின்கீழ், இதுவரை மொத்தம் ரூ. 220596.05 கோடி வழங்கப்பட்டுள்ளது. நிறுவனம் சாராத சிறுதொழில் துறையினருக்கு நிதியுதவி கிடைப்பதை உறுதி செய்து, ஊக்கப்படுத்தும் வகையில், 2015 ஏப்ரல் 8 அன்று இத்திட்டம் தொடங்கப்பட்டது. எளிதில் அணுகும் வகையில், இந்தக் கடனுதவி, சிஷு, கிஷோர், தருண் ஆகிய மூன்று பிரிவுகளில் வழங்கப்படுகிறது. இத்திட்டத்தின்கீழ், ரூ. 10 லட்சம் வரையிலான அனைத்துக் கடன்களும், வருமானம் ஈட்டும் நடவடிக்கையாகக் கருதப்பட்டுப் பிரதமரின் முத்ரா திட்டத்தின் கீழ், கடனுதவி வழங்கப்படும். ரூ.50,000 வரையிலான கடன்கள் சிஷு துணைத் திட்டத்தின் கீழும், ரூ.50,000 முதல் 5 லட்சம் வரை கிஷோர் துணைத் திட்டத்தின் கீழும், ரூ. 5 லட்சம் முதல் 10 லட்சம் வரை தருண் துணைத் திட்டத்தின் கீழும் கடனுதவி வழங்கப்படுகிறது. வேளாண் சார்ந்த பணிகள் (பயிர்க்கடன், கிணறு வெட்டுதல், கால்வாய் அமைத்தல், பாசன வசதி ஏற்படுத்துதல் போன்ற நிலமேம்பாடு பணிகள் தவிர) மற்றும் வாழ்வாதாரத்தை மேம்படுத்துவதற்கு உறுதுணையான அல்லது வருவாய் ஈட்டும் சேவைகளும் 2016 ஏப்ரல் முதல் பிரதமரின் முத்ரா திட்டத்தின் கீழ் சேர்க்கப்பட்டுள்ளன.
இந்தியா மற்றும் கிர்கிஸ் இடையே இரட்டை வரி விதிப்பை தவிர்த்தல் மற்றும் வருமானத்தின் மீதான வரி ஏய்ப்பை தடுத்தல் தொடர்பான ஒப்பந்தத்தில் மாற்றம் செய்யும் நடைமுறைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்களின் தலைமையில் கூடிய மத்திய அமைச்சரவை, இந்தியா மற்றும் கிர்கிஸ் இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் தொடர்பான ஒப்பந்தத்தில் மாற்றம் செய்யும் நடைமுறைக்கு தனது ஒப்புதலை அளித்தது. இரட்டை வரி விதிப்பு தவிர்த்தல் ஒப்பந்தம் (டீ.டி.ஏ.ஏ) திருத்தத்திற்கான நடைமுறை, சர்வதேச தரத்திற்கேற்ப டீ.டி.ஏ.ஏ.-வின் பிரிவு 26 (தகவல் பரிமாற்றம்)-ஐ மேம்படுத்துதலை குறிக்கோளாக கொண்டது. இந்த மேம்படுத்தப்பட்ட பிரிவு பெருமளவில் தகவல் பரிமாற்றத்திற்கு வழி வகுக்கும். டீ.டி.ஏ.ஏ.வில் தற்போதுள்ள பிரிவு 26-ல் புதிதாக சேர்க்கப்பட்டுள்ள 4 மற்றும் 5 பத்திகளின்படி, எந்த நாட்டிலிருந்து தகவல் கோரப்படுகிறதா, அத்தகவலில் எவ்வித உள்ளூர் வரி இல்லை அல்லது கோரப்படும் தகவல் வங்கி அல்லது நிதி நிறுவனம் போன்றவற்றில் உள்ளது எனக் கூற இயலாது. டீ.டி.ஏ.ஏ.வின் கீழ் பெறப்படும் தகவலை, பிற சட்ட அமலாக்க பயன்பாடுகளுக்காக பயன்படுத்திக் கொள்ள தகவல் வழங்கும் மாநிலங்களின் அனுமதியை இந்தியா பெற்றுக் கொள்வதற்கு வழிவகுத்துள்ளது. பின்னணி: இந்தியா மற்றும் கிர்கிஸ் இடையேயான டீ.டி.ஏ.ஏ. 07/02/2001 அன்று வெளியிடப்பட்டு, 10/01/2001 முதல் நடைமுறையில் இருந்து வருகிறது. இந்தியா மற்றும் கிர்கிஸ் இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் தொடர்பான ஒப்பந்தத்தில் திருத்தம் செய்யும் நடைமுறையை இரு நாடுகளும் ஏற்றுக்கொண்டு கையெழுத்திட ஒப்புக்கொண்டுள்ளது.
இஸ்ரேல் பிரதமர் நேதன்யாஹூவை குஜராத்தில் நாளை வரவேற்கிறார் பிரதமர் மோடி

இஸ்ரேல் பிரதமர் திரு. பெஞ்சமின் நேதன்யாஹூ மற்றும் திருமதி சரா நேதன்யாஹூ ஆகியோருடன் பிரதமர் திரு. நரேந்திர மோடி நாளை குஜராத் விஜயம் செய்கிறார். அfமதாபாத் விமான நிலையத்தில் இருந்து அவர்கள் சபர்மதி ஆசிரமத்திற்கு பயணம் மேற்கொள்ளும் போது திருமதி மற்றும் திரு நேதன்யாஹூவுக்கு அகமதாபாத் நகரம் வாழ்த்துகளைத் தெரிவிக்கும். சபர்மதி ஆசிரமத்தில் அவர்கள் மகாத்மா காந்திக்கு அஞ்சலி செலுத்துகின்றனர். அகமதாபாத்தில் உள்ள தேவ் தோலேரா கிராமத்தில் ஐகிரியேட் மையத்தை பிரதமர் மோடி மற்றும் பிரதமர் நேதன்யாஹூ ஆகியோர் தொடங்கி வைக்கின்றனர். ஸ்டார்ட் அப் கண்காட்சி ஒன்றைப் பார்வையிடும் அவர்கள் ஸ்டார்ட் அப் முதன்மை செயல் அதிகாரிகளுடன் கலந்துரையாட உள்ளனர். பனஸ்கந்தா மாவட்டத்தில் உள்ள சூய்கன் தாலுகாவுக்கு நடமாடும் தண்ணீர் சுத்திகரிப்பு வாகனத்தை இரு பிரதமர்களும் வீடியோ இணைப்பு மூலம் அர்ப்பணிக்க உள்ளனர். அப்போது இரு தலைவர்களும் கூடியிருப்போரிடையே உரையாற்ற உள்ளனர். பிரதமர் நேதன்யாஹூ மற்றும் பிரதமர் மோடி ஆகியோர் சபர்காந்தா மாவட்டத்தில் உள்ள காய்கறிகளுக்கான சிறப்பு மையம் ஒன்றுக்கு விஜயம் மேற்கொள்கின்றனர். இந்த மையத்தின் செயல் திட்டம் குறித்து அவர்களுக்கு விளக்கப்படும். கட்ச் மாவட்டத்தில் உள்ள குகாமா மாவட்டத்தில் பேரிச்சம் பழங்களுக்கான சிறப்பு மையம் ஒன்றை அவர்கள் திறந்து வைக்க உள்ளனர். பின்னர் இரு பிரதமர்களும் விவசாயிகளுடன் கலந்துரையாடுகின்றனர். பின்னர் பிரதமர் நேதன்யாஹூ அங்கிருந்து மும்பைக்கு புறப்பட்டுச் செல்கிறார்.
டிசம்பர் 31 ஆம் தேதி மற்றும் ஜனவரி 1ஆம் தேதிகளில் இரண்டு காணொளிக் காட்சி மூலம் பிரதமர் உரையாற்றுகிறார்

பிரதமர் திரு. நரேந்திர மோடி, டிசம்பர் 31 ஆம் தேதி மற்றும் ஜனவரி 1 ஆம் தேதிகளில் இரண்டு முக்கிய நிகழ்ச்சிகளில் காணொளிக் காட்சி மூலம் உரையாற்ற உள்ளார். டிசம்பர் 31 ஆம் தேதி அவர் கேரள மாநிலம் வர்க்கலாவில் உள்ள சிவகிரி மடத்தின் 85வது சிவகிரி புனிதப்பயண கொண்டாட்டங்களைக் குறிக்கும் வகையில் நடைபெறும் நிகழ்ச்சியில் காணொளிக் காட்சி மூலம் பிரதமர் உரையாற்றுகிறார். ஜனவரி 1 ஆம் தேதி, பிரதமர் காணொளிக் காட்சி மூலம் கொல்கத்தாவில் பேராசிரியர் எஸ்.என். போஸ் அவர்களின் 125வது பிறந்த நாள் கொண்டாட்டத்தின் அறிமுக நிகழ்ச்சியில் உரையாற்றுகிறார். பேராசிரியர் சத்யேந்திர நாத் போஸ் இந்திய இயற்பியலாளர். போஸ்-ஐன்ஸ்டீன் புள்ளி விவரங்களுக்கு அடிப்படையான அவரது துளிம விசையியலில் அவர் ஆற்றிய பணிக்காக புகழ்பெற்றவர். போஸ்-ஐன்ஸ்டீன் புள்ளிவிவரங்களுக்கு அடிபணியும் துகள்கள் பேராசிரியர் போஸ் பெயரால் போசோன் என்று அழைக்கப்படுகின்றன.
உயிரி தொழில்நுட்பத் துறையில் இந்தியா-கியூபா மற்றும் இந்தியா-கொரியா இடையேயான இரண்டு இருதரப்பு புரிந்துணர்வு ஒப்பந்தங்கள் குறித்து அமைச்சரவையில் விளக்கம் அளிக்கப்பட்டது

உயிரி தொழில்நுட்பத் துறையில் இந்தியா-கியூபா மற்றும் இந்தியா-கொரியா இடையே கையெழுத்தான இரண்டு இருதரப்பு புரிந்துணர்வு ஒப்பந்தங்கள் குறித்து இன்று புதுதில்லியில் பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில் எடுத்துரைக்கப்பட்டது. இந்த புரிந்துணர்வு ஒப்பந்தங்கள் முறையே கியூபாவின் ஹவானாவில் 2018 ஜுன் 22-ஆம் தேதியும், புதுதில்லியில் 2018 ஜுலை 9-ஆம் தேதியும் கையெழுத்தாகின. கியூபா மற்றும் கொரியாவுடன் கையெழுத்திடப்பட்ட இந்த ஒப்பந்தங்கள் அறிவியல் தொழில்நுட்பத் துறையில் ஒத்துழைப்பதற்கான ஒப்பந்தங்கள். முக்கிய தாக்கம் இந்தியா – கியூபா மற்றும் இந்தியா – கொரிய குடியரசு ஆகியவற்றுக்கு இடையிலான இருதரப்பு உறவுகளை மேம்படுத்தவும், அறிவியல் தொழில்நுட்ப தூதரக உறவுகள் ஒத்துழைப்புக்காகவும் கையெழுத்திடப்பட்டன. உயிரி தொழில்நுட்பக் கல்வி, பயிற்சி, ஆராய்ச்சியில் முக்கியமான திட்டங்களை உருவாக்கவும், இந்த ஒப்பந்தங்கள் வகை செய்கின்றன. இந்த திட்டத்தினால், 50-க்கும் மேற்பட்ட உயிரியல் பட்ட மேற்படிப்பு பயின்றோர் மற்றும் ஆராய்ச்சிப் பட்டம் பெற்றவர்களுக்கு ஐந்தாண்டுகள் வரையில் வேலைவாய்ப்பு கிடைக்கும். பின்னணி இந்தியா-கியூபா ஒத்துழைப்பு குடியரசுத் தலைவர் 2018, ஜுன் 22-ஆம் தேதி கியூபா நாட்டின் ஹவானாவில் பயணம் மேற்கொண்ட போது, இருநாடுகளுக்கும் இடையே உயிரி தொழில்நுட்ப ஒத்துழைப்பை வலுப்படுத்தும் புரிந்துணர்வு ஒப்பந்தம் கையெழுத்தானது. இந்தியா-கொரிய குடியரசு ஒத்துழைப்பு இந்தியாவும், கொரியாவும் உயிரி தொழில்நுட்பம், உயிரி பொருளாதாரம் ஆகிய துறைகளில் புரிந்துணர்வு ஒப்பந்தம் செய்து கொண்டுள்ளன. இந்த ஒப்பந்தம் இருநாடுகளுக்கும் இடையே அறிவியல் தொழில்நுட்ப ஒத்துழைப்பை விரிவுபடுத்தி, ஆழப்படுத்துவதை நோக்கமாகக் கொண்டது.
மும்பையிலுள்ள ஜூஹூ கடற்கரையில் ஏற்பாடு செய்யப்பட்டிருந்த சுத்தம் செய்யும் நிகழ்ச்சியை பிரதமர் பாராட்டினார்

மும்பை ஜூஹூ கடற்கரையில், ஏற்பாடு செய்யப்பட்டிருந்த சுத்தம் செய்யும் நிகழ்ச்சி குறித்து டாக்டர் ஜிதேந்திர சிங் ட்விட் செய்துள்ளதை பகிர்ந்துள்ள பிரதமர் நரேந்திர மோடி, அதனை பாராட்டியுள்ளார். சுத்தம் செய்யும் நிகழ்ச்சியில் ஈடுபட்ட மக்களை பாராட்டியுள்ள திரு. மோடி, நமது கடற்கரைகளை சுத்தமாக வைத்திருப்பதில் கவனம் செலுத்துவது மிகவும் அவசியம் என்று தெரிவித்துள்ளார். பிரதமர் வெளியிட்டுள்ள ட்விட்டர் பதிவில் தெரிவித்துள்ளதாவது, “பாராட்டத்தக்கது.. இந்த முயற்சியில் ஈடுபட்டுள்ள அனைவரையும் நான் பாராட்டுகிறேன். இந்தியா நீண்ட மற்றும் அழகான கடற்கரைகளுடன் ஆசீர்வதிக்கப்பட்டுள்ளது. நமது கடற்கரைகளை சுத்தமாக வைத்திருப்பதில் கவனம் செலுத்துவது அவசியம்”
மாநிலங்களவைத் துணைத் தலைவராக திரு.ஹரிவன்ஷ் தேர்ந்தெடுக்கப்பட்டதற்கு பிரதமர் வாழ்த்து

மாநிலங்களவைத் துணைத் தலைவராக தேர்ந்தெடுக்கப்பட்ட திரு ஹரிவன்ஷிற்கு பிரதமர் திரு நரேந்திர மோடி வாழ்த்து தெரிவித்தார். துணைத்தலைவர் தேர்தலுக்குப் பின்னர், மாநிலங்களவையில் பேசிய பிரதமர், அவை முன்னவர் திரு.அருண் ஜேட்லி உடல் நலம் தேறி மீண்டும் அவைக்கு வந்திருந்ததுப் பற்றி மகிழ்ச்சி தெரிவித்தார். வெள்ளையனே வெளியேறு இயக்கத்தின் ஆண்டு தினம் இன்று கொண்டாடப்படுவதை பிரதமர் சுட்டிக்காட்டினார். 1857ல் தொடங்கிய விடுதலைப்போருடன் தொடர்புடைய பல்லியாவைச் சேர்ந்தவர் திரு. ஹரிவன்ஷ் என்று அவர் கூறினார். லோக்நாயக் ஜெயப்பிரகாஷ் நாராயணால் ஈர்க்கப்பட்டவர் திரு. ஹரிவன்ஷ் என்றும் பிரதமர் குறிப்பிட்டார். முன்னாள் பிரதமர் சந்திரசேகரருடன் ஹரிவன்ஷ் பணியாற்றியதையும் பிரதமர் நினைவு கூர்ந்தார். சந்திரசேகரருடன் நெருக்கமாக பணியாற்றிய ஹரிவன்ஷிற்கு அவர் ராஜினாமா செய்யப்போகிறார் என்ற தகவல் முன்கூட்டியே தெரியும் என்று பிரதமர் கூறினார். இருப்பினும், தமது சொந்தப் பத்திரிகைக்கே இந்தத் தகவலை அவர் வெளிப்படுத்தவில்லை என்பதை பிரதமர் நினைவு கூர்ந்தார். இது அவரது மரபுகளை மதிக்கும் பண்பையும், பொது சேவையில் அவருக்குள்ள ஈடுபாட்டையும் காட்டுகிறது என்று பிரதமர் கூறினார். திரு. ஹரிவன்ஷ் சிறந்த படிப்பாளி என்றும், அவர் ஏராளமாக எழுதியுள்ளார் என்றும் பிரதமர் பாராட்டினார். பல ஆண்டுகளாக சமுதாயத்திற்கு திரு. ஹரிவன்ஷ் பாடுபட்டு வருவதையும் அவர் சுட்டிக்காட்டினார். மாநிலங்களவைத் துணைத் தலைவர் தேர்தலில் போட்டியிட்டதன் மூலம் அதில் பங்கேற்ற திரு. பி.கே. ஹரிபிரசாத்துக்கும் திரு.நரேந்திர மோடி வாழ்த்து தெரிவித்தார். தேர்தல் சுமூகமாக நடக்க ஒத்துழைத்த அனைத்து உறுப்பினர்களுக்கும், மாநிலங்களவைத் தலைவருக்கும் அவர் நன்றி தெரிவித்தார்.
சாலை போக்குவரத்து மற்றும் சாலை போக்குவரத்து தொழில் துறைகளில் இந்தியா மற்றும் ரஷ்யா இடையேயான இருதரப்பு ஒத்துழைப்பிற்கான  புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

சாலை போக்குவரத்து மற்றும் சாலை போக்குவரத்து தொழில் துறைகளில் இந்தியா மற்றும் ரஷ்யா இடையேயான இருதரப்பு ஒத்துழைப்பிற்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. ரஷ்யா அதிபர் இந்தியாவிற்கு வருகை தரும்போது இந்த ஒப்பந்தம் கையெழுத்தாகும். போக்குவரத்து மற்றும் நெடுஞ்சாலை துறைகளில் ஒத்துழைப்பு ஏற்படுத்தாவும் மேம்படுத்தவும் இரு நாடுகளும் கலந்துரையாடி முடிவு செய்து சாலை போக்குவரத்து மற்றும் சாலை போக்குவரத்து தொழில் துறைகளில் புரிந்துணர்வு ஒப்பந்தத்தை ஏற்படுத்தியுள்ளன. இந்த ஒப்பந்தம் மூலம் இரு நாடுகளும் சாலை போக்குவரத்து மற்றும் சாலை போக்குவரத்து தொழில் துறைகளில் பயன்பெறும். சாலை போக்குவரத்து மற்றும் அதிநவீன போக்குவரத்து முறை ஆகிய துறைகளில்நீண்ட கால மற்றும் சிறந்த இருத்தரப்பை உறவினை உருவாக்க ரஷ்யா உடனான அதிகரித்த ஒத்துழைப்பு மற்றும் பரிமாற்றம் உதவும். நாட்டில் சாலை உட்கட்டமைப்பு, சாலை இணைப்பு மேலாண்மை, போக்குவரத்து கொள்கை, தொழிநுட்பம், கட்டுமானத்திற்கான தரநிலைகள், நெடுஞ்சாலை செயல்பாடு ஆகியவற்றை திட்டமிடவும் நிர்வாக செய்யவும் இந்த ஒப்பந்தவும் உதவும். மேலும், இந்தியா மற்றும் ரஷ்யா இடையே உள்ள இருத்தரப்பு உறவினை மேலும் வலுப்படுத்த இந்த ஒப்பந்தம் பயன்படும்
சுற்றுச்சூழல் ஒத்துழைப்பு துறையில் இந்தியா – ஜப்பான் இடையே ஒத்துழைப்புக்கான ஒப்பந்தம்- மத்திய அமைச்சரவை ஒப்புதல்

இந்தியா – ஜப்பான் இடையே ஒத்துழைப்புக்கான ஒப்பந்தத்திற்குப் பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் பிரதமர் திரு. நரேந்திர மோடி ஜப்பானுக்குப் பயணம் மேற்கொண்டபோது அக்டோபர் 29, 2018 அன்று கையெழுத்திடப்பட்டது. பலன்கள் சுற்றுச்சூழல் பாதுகாப்பு மற்றும் இயற்கை வளங்கள் மேலாண்மை துறையில் கையெழுத்திட்டுள்ள இந்த ஒப்பந்தம் இந்தியா – ஜப்பான் இடையேயான உறவை மேம்படுத்தும். மேலும் இது தகவல் மற்றும் தொழில்நுட்பம் தொடர்பான பரிமாற்றங்களையும் ஊக்குவிக்கும்.
இந்தியா மற்றும் தென் ஆப்பிரிக்கா இணைந்து வெளியிட்ட அஞ்சல் தலைக்கு மத்திய அமைச்சரவை ஒப்புதல்

“இந்தியா மற்றும் தென் ஆப்பிரிக்கா இடையேயான 20 வருட உத்திசார் கூட்டாண்மை” என்ற தலைப்பில் இந்தியா மற்றும் தென் ஆப்பிரிக்கா கூட்டாக இணைந்து வெளியிட்டுள்ள அஞ்சல் தலை குறித்து புதுதில்லியில் இன்று பிரதமர் திரு. நரேந்திர மோடி தலைமையில் கூடிய மத்திய அமைச்சரவை கூட்டத்தில் விவரிக்கப்பட்டது. இந்தியா மற்றும் தென் ஆப்பிரிக்கா கூட்டாக இணைந்து வெளியிட்டுள்ள இந்த நினைவு அஞ்சல் தலையில் தீன் தயாள் உபாத்யாயா மற்றும் தென் ஆப்பிரிக்காவின் ஆலிவர் ரெஜினால்டு டாம்போ ஆகியோரின் உருவப்படம் இடம்பெற்றுள்ளது. இது தொடர்பாக இந்தியா மற்றும் தென் ஆப்ரிக்கா இடையே 2018 மே மாதம் புரிந்துணர்வு ஒப்பந்தம் கையெழுத்திடப்பட்டது.
4-வது சர்வதேச யோகா தினத்தன்று பிரதமரின் உரை

உலகின் சக்திகள் அனைத்தையும் ஒன்றுபடுத்தும் மிகுந்த ஆற்றல் வாய்ந்ததாக யோகா மாறியுள்ளது என்று பிரதமர் திரு. நரேந்திர மோடி கூறியுள்ளார். உத்தரகாண்ட் மாநிலம் டேராடூனில் உள்ள வன ஆராய்ச்சி நிறுவன வளாகத்தில் நடைபெற்ற 4வது சர்வதேச யோகா தினக் கொண்டாட்டத்தில் பங்கேற்ற ஏராளமானோர்களிடையே அவர் உரையாற்றினார். வன ஆராய்ச்சி நிறுவன வளாகத்தில் திரண்டிருந்த சுமார் ஐம்பதாயிரம் யோகா ஆர்வலர்கள் மற்றும் தன்னார்வலர்களுடன் பிரதமர், யோகாசனம், மூச்சுப் பயிற்சி மற்றும் தியானம் ஆகியவற்றை மேற்கொண்டார். “ இன்று உலகம் முழுவதிலும் உள்ள அனைவருக்கும் இது ஒரு பெருமிதமான தருணமாகும். மக்கள் யோகாவுடன், சூரியனின் வெம்மையையும், பிரகாசத்தையும் வரவேற்கின்றனர். டேராடூனிலிருந்து டப்ளின் வரை, ஷாங்காயிலிருந்து சிகாகோ வரை, ஜகார்த்தா முதல் ஜோஹன்னஸ்பர்க் வரை எல்லா இடத்திலும் யோகா பரவியுள்ளது “ என்று பிரதமர் கூறினார். உலகம் முழுவதும் யோகாவை ஏற்றுக் கொண்டுள்ளது. அதன் பயனாக ஒவ்வொரு ஆண்டும் சர்வதேச யோகா தினம் கொண்டாடப்படுகிறது என்று உலக முழுவதிலும் உள்ள யோகா ஆர்வலர்களுக்கு மிகத் தெளிவானச் செய்தியை பிரதமர் வெளியிட்டார். உடல் ஆரோக்கியம் மற்றும் நல வாழ்வுக்கு வழிவகுக்கும் யோகா தினம், மிகப்பெரிய மக்கள் இயக்கமாக மாறியுள்ளது என்று பிரதமர் குறிப்பிட்டார். உலகத்தின் இதரப் பகுதிகள் நம்மை மதிக்க வேண்டும் என்று நாம் விரும்பினால், நமது பாரம்பரிய, தொன்மை வாய்ந்த பெருமைகளை மதிக்க நாம் தயங்கக் கூடாது என்று பிரதமர் கூறினார். யோகா மிகவும் பழமையானது, அதேசமயம் நவீனத்துடன் கூடியது. நிலையான அதேசமயம் மாறுதல்களை ஏற்கக் கூடியது. அது நமது கடந்த காலம் மற்றும் நிகழ் காலத்திற்கு ஏற்றதாக சிறப்பானதாக திகழ்வதுடன், வருங்காலத்திற்கான நம்பிக்கை ஒளியையும் அளிக்கிறது. யோகாவின் ஆற்றல் பற்றி குறிப்பிட்ட பிரதமர், மக்கள் தனியாகவோ அல்லது சமுதாயமாகவோ சந்திக்கும், பல்வேறு பிரச்னைகளுக்கு யோகா சிறந்த தீர்வாகும் என்று கூறினார். தேவையற்ற படபடப்பு மற்றும் பதற்றத்தை அகற்றி, அமைதியான சிறப்பான வாழ்க்கையை நடத்திச் செல்ல யோகா உதவ முடியும் என்று அவர் கூறினார். “பிரிப்பதற்கு பதிலாக யோகா ஒன்றுபடுத்துகிறது, விரோதத்திற்கு பதிலாக யோகா ஒற்றுமைப்படுத்துகிறது, பாதிப்பை அதிகரிப்பதற்கு பதிலாக யோகா அதை குணப்படுத்துகிறது” என்று பிரதமர் தெரிவித்தார்.
சுகாதாரம் மற்றும் மருத்துவம் ஆகிய துறைகளில் இந்தியா மற்றும் உஸ்பெகிஸ்தான் இடையேயான ஒத்துழைப்பு  உறவிற்கான ஒப்பந்தத்திற்கு அமைச்சரவை ஒப்புதல்

சுகாதாரம் மற்றும் மருத்துவம் ஆகிய துறைகளில் இந்தியா மற்றும் உஸ்பெகிஸ்தான் இடையேயான ஒத்துழைப்பு உறவிற்கான ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. கீழ்கண்ட துறைகளுக்கான ஒத்துழைப்பு உறவு இந்த ஒப்பந்தத்தின் கீழ் வரும்: மருத்துவ கல்வி நிறுவனங்களுக்கு தேவையான பயிற்சி மற்றும் ஆய்வு கூட உபகரணங்கள் உள்ளிட்ட மருத்துவ உபகரணங்கள் மற்றும் மருந்துகள் உற்பத்தி துறையில் உள்ள வர்த்தக வைப்புகளை மேம்படுத்துவதற்கான ஒத்துழைப்பு ஆரம்ப சுகாதார வசிதிகளை வலுபடுத்துதல் மற்றும் சுகாதார சேவை வசதிகளை ஏற்படுத்துதல் மருத்துவம் மற்றும் சுகாதார ஆராய்ச்சி மேம்பாடு மற்றும் இந்த துறைகளில் உள்ள அனுபவத்தை பரிமாறுதல். தொலைமருத்துவம் மற்றும் இணைய சுகாதார தகவல் முறை ஆகிய துறைகளில் உள்ள அனுபவங்கள் மற்றும் தொழில்நுட்பங்கள் பரிமாற்றம். தாய் சேய் சுகாதார நலன்பாதுகாப்பு; ஆட்கொல்லி நோய் கண்காணிப்பு, தொற்று நோய் மற்றும் தொற்றா நோய் கட்டுப்பாடு ஆகியவற்றிற்கான நுட்பங்கள் மற்றும் உத்திகள் உருவாக்குதல் மற்றும் மேம்படுத்துதல் மருந்துகள் மற்றும் மருந்து பொருட்களின் ஒழுங்குமுறை கட்டுப்பாடு; இரு தரப்பிற்கும் பரஸ்பர ஆர்வம் உள்ள துறைகளில் ஒத்துழைப்பு இந்த ஒத்துழைப்பு ஒப்பந்தத்தின் தகவல்களை விரிவுபடுத்தவும் அதனை நடைமுறைபடுத்துவதை கண்காணிக்கவும் செயற்குழு நியமிக்கப்படும்.
வேளாண்மை மற்றும் அதன் சார்பான துறைகளில் இந்தியா மற்றும் லெபனான் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

வேளாண்மை மற்றும் அதன் சார்பான துறைகளில் இந்தியா மற்றும் லெபனான் இடையேயான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. வேளாண் துறையிலான இந்த ஒத்துழைப்பு இரு நாடுகளுக்கும் பயனளிக்கும். இரு நாடுகளிலும் உள்ள சிறந்த வேளாண் நடைமுறைகளைப் புரிந்துகொள்ளவும், விவசாயிகளின் உற்பத்தித் திறனை அதிகரிக்கவும் சர்வதேச சந்தையில் சிறந்து விளங்கவும் இந்த ஒப்பந்தம் துணை புரியும். உலகெங்கும் உள்ள சிறந்த சந்தை மற்றும் விவசாய நடைமுறைகளைத் தெரிந்துகொண்டு விவசாய உற்பத்தி மற்றும் உற்பத்தித் திறனை அதிகரிக்க இந்த புரிந்துணர்வு ஒப்பந்தம் பயன்படும். இந்த ஒப்பந்தம் உற்பத்தியை அதிகரிக்க புது முயற்சிகள் மற்றும் தொழில்நுட்பங்களை கொண்டுவந்து உணவு பாதுகாப்பினை பலப்படுத்த வழிவகுக்கும்.
நாடெங்கிலுமிருந்து வந்திருந்த ஆஷா பிரதிநிதிகள் பிரதமரைச் சந்தித்தனர்

நாடெங்கிலுமிருந்து வந்திருந்த சுமார் 90 ஆஷா பிரதிநிதிகள் இன்று (20.09.2018) பிரதமர் திரு நரேந்திர மோடியை சந்தித்தனர். தங்களுக்கு அளிக்கப்படும் ஊக்கத்தொகை, காப்பீட்டுத் தொகை ஆகியவற்றை உயர்த்தி அறிவித்தமைக்காக தங்கள் மகிழ்ச்சியை தெரிவித்த அவர்கள், பிரதமருக்கு நன்றி தெரிவித்தனர். அப்போது பிரதமர் தாம் சமீபத்தில் நாடெங்கிலும் உள்ள ஆஷா, அங்கன்வாடி பணியாளர்களுடன் காணொலி காட்சி மூலம் கலந்துரையாடியதை நினைவு கூர்ந்தார். அன்றைய நாளில் ஆஷா பிரதிநிதிகள் பகிர்ந்து கொண்ட அனுபவங்கள், சொந்த விஷயங்கள் ஆகியவற்றுக்காக பாராட்டு தெரிவித்த பிரதமர், இவை அனைத்தும் மேலும் பலருக்கு உத்வேகம் அளிக்கும் என்று கூறினார். இன்று ஆஷா பணியாளர்கள் மேலும் பல இத்தகைய சம்பவங்களை பகிர்ந்து கொண்டனர். உரிய சந்தர்ப்பத்தில் எவ்வாறு ஏழை தாய்மார்கள் மற்றும் குழந்தைகளின் உயிரைக் காப்பதில் தங்கள் பணி பேருதவியாக இருந்தது என்பதை அவர்கள் விவரித்தனர். ஆஷா பணியாளர்களின் திறன்கள் மற்றும் அர்ப்பணிப்பு சேவையை பிரதமர் பாராட்டினார். காலா அஜார் போன்ற நோய்களை ஒழிப்பதற்கு ஆஷா பணியாளர்கள் மேற்கொண்ட முயற்சிகளை பில்கேட்ஸ், அவரது மனைவி மெலிண்டா கேட்ஸ் ஆகியோர் பாராட்டியதை பிரதமர் நினைவு கூர்ந்தார். கிராமங்களின் வாழ்க்கைத் தரத்தை மேம்படுத்த அரசின் இதர அமைப்புகளுடன் ஒருங்கிணைந்து பணியாற்றுவதில் தங்கள் ஆற்றலை பயன்படுத்துமாறு பிரதமர் கேட்டுக் கொண்டார். அரசின் திட்டங்கள், முயற்சிகள் அனைத்தும் எவ்வாறு ஏழைகளுக்கு அதிகாரம் அளித்து ஏழ்மையை அகற்றுவதை நோக்கமாகக் கொண்டவை என்பதை பிரதமர் விளக்கினார். மத்திய சுகாதாரம், குடும்பநலத்துறை அமைச்சர் திரு.ஜே.பி. நட்டா இந்த நிகழ்ச்சியின் போது உடனிருந்தார்.